Ragnhildur Birna Hauksdóttir fjölskyldufræðingur svarar spurningum lesenda Barnavefjar mbl.is . Hér fær hún spurningu frá konu sem vill fara að búa með kærastanum . P.s. við erum bæði að borga leigu og það myndi muna mjög miklu ef við þyrftum bara að borga eina leigu og börnin eru þrjú allt í allt . Ég á eina sjö ára dóttur og hann á tvo unglingsdrengi . Sæl kæra S og takk fyrir bréfið . Að mynda nýja fjölskyldu er eitthvað sem margir þekkja og undirrituð þar á meðal . Þegar tvær fjölskyldur sameinast í eina og verða að stjúpfjölskyldu kallar það á mikla aðlögunarhæfni allra meðlima . Margir siðir , venjur , samskipti og tengsl munu breytast . Ástfangið fólk á auðvelt með að sjá fyrir sér möguleikana sem felast í því að verða fjölskylda , hins vegar fylgja margar áskoranir því að byggja upp stjúpfjölskyldu , sem krefst þess að grunnurinn þarf að vera vel byggður . Þú nefnir í bréfi þínu að fjármálin séu ekki sterk og þið viljið flýta ferlinu vegna þess . Hins vegar , kæra S , get ég fullvissað þig um að til lengri tíma litið er mikilvægara að gefa ykkur lengri tíma . Það þarf að taka tillit til margra þátta þegar byggja á upp heilbrigt fjölskyldukerfi . Leyfið öllum kynnast og aðlagast hugmyndinni um að þið eruð að verða ný fjölskylda sem munuð deila saman rými . Eftir að þið flytjið saman mun taka tíma að slípast saman . Rannsóknir hafa sýnt að það tekur nokkur ár fyrir stjúpfjölskyldu að komast á þann stað að þeir sem í henni eru upplifi fjölskyldueiningu - að þeir tilheyri henni . Byrjið á léttum nótum Ég myndi hvetja ykkur til að byrja rólega og á léttum nótum til að mynda með því að fara í keilu , bíó eða gera annað sem hefur skemmtanagildi og smám saman er hægt að hafa samverustundir lengri . Fyrstu kynni skipta máli og geta haft mótandi áhrif á hversu opnir einstaklingar verða í framhaldinu . Til að aðlögunin heppnist vel þurfa allir að fá að vera sem mest í sínum þægindahring . Takið því lítil skref og ég myndi ráðleggja ykkur að hafa fyrstu skiptin eingöngu tengd ánægju . Eigið opin samtöl við börnin ykkar , hlustið eftir hvað þau upplifa og hjálpið þeim að taka skrefin . Þau þurfa að venjast hugmyndinni um að eignast stjúpsystkini og stjúpforeldri . Algengar upplifanir barna í þessari stöðu geta verið : Að upplifa sig út undan eða einangruð . Að finnast eins og aðrir séu að taka stöðu þeirra ( hvort heldur sem það er stjúpforeldrið eða stjúpsystkini ) . Að finna ekki traust í nýjum tengslum . Að finnast eins og það sé pressa að samþykkja þessar miklu breytingar áður en þau eru tilbúin . Auðvitað er upplifun hvers og eins afar persónubundin og það sem einum getur þótt erfitt getur öðrum þótt ánægjulegt . Það er því gott að hlusta og styðja börnin á þeim stað sem þau eru hverju sinni . Skapið smátt og smátt grunninn Gefið ykkur tíma til að skapa nýjar hefðir sem fjölskylda . Það er hægt að hafa pizzukvöld einu sinni í viku eða eitthvað sem þið munuð gera og verður að ykkar hefðum og fjölskyldueinkennum . Það getur verið skemmtilegt að skapa fjölskyldureglur öll saman . Hluti af sterkum grunni er einnig að þið sem par ræðið saman . Það getur verið gott að hafa í huga að stundum er leiðin til að nálgast ágreining ( ef hann kemur upp ) samkennd og skilningur í stað þess að gera tilraunir til að leysa alla hluti . Gangi ykkur vel í nýju og spennandi verkefni .